b'\n_START_ARTICLE_\nBa\xc4\x8data\n_START_PARAGRAPH_\nBa\xc4\x8data \xe2\x80\x93 \xc5\xa1okis ir muzikos stilius, atsirad\xc4\x99s Dominikos Respublikoje ir paplit\xc4\x99s Karib\xc5\xb3 j\xc5\xabros baseino Lotyn\xc5\xb3 Amerikos \xc5\xa1alyse._NEWLINE_Ba\xc4\x8data \xe2\x80\x93 daina apie nelaimingos meil\xc4\x97s vargus ir gyvenimo negandas.\n_START_SECTION_\nIstorija\n_START_PARAGRAPH_\nBa\xc4\x8datos atsiradimas siejamas su \xc4\xaftemta socialine pad\xc4\x97timi, susiklos\xc4\x8diusia Dominikos Respublikoje 1960 m. Nors, pasak kai kuri\xc5\xb3 \xc5\xa1altini\xc5\xb3, apie ba\xc4\x8dat\xc4\x85 jau buvo kalbama 1922 ir 1927 metais._NEWLINE_Tais laikais ba\xc4\x8data vadinosi triuk\xc5\xa1mingi varg\xc5\xa1\xc5\xb3 vakar\xc4\x97liai. Tokie vakar\xc4\x97liai vykdavo kur papuola \xe2\x80\x93 u\xc5\xbedaruose nam\xc5\xb3 kiemeliuose ar tiesiog med\xc5\xbei\xc5\xb3 paunksm\xc4\x97se. Tai buvo \xc5\xbeemiausios socialin\xc4\x97s klas\xc4\x97s muzika, dar buvo vadinama varg\xc5\xa1\xc5\xb3 kvartal\xc5\xb3 dainomis apie nelaiming\xc4\x85 meil\xc4\x99, gyvenimo negandas._NEWLINE_B\xc5\xabtent d\xc4\x97l \xc5\xa1ios prie\xc5\xbeasties ba\xc4\x8dat\xc4\x85 vadina \xe2\x80\x93 skausmo muzika. Ilg\xc4\x85 laik\xc4\x85 Dominikos Respublikoje ba\xc4\x8data priklaus\xc4\x97 \xc5\xbeemam rangui: \xc5\xa1io stiliaus dain\xc5\xb3 negrodavo diskotekose, negrodavo j\xc5\xb3 ir radijo stotys, nebuvo prekyboje muzikos \xc4\xafra\xc5\xa1\xc5\xb3._NEWLINE_Ba\xc4\x8datos istorijoje perversmas \xc4\xafvyko 1980 metais. Iki to laiko ba\xc4\x8dat\xc4\x85 k\xc5\xabr\xc4\x97 tik alternatyvia vadinamos muzikos propaguotojai, kurie dainavo \xc5\xa1ias li\xc5\xabdnas dainas vakar\xc4\x97liuose naktimis. Su laiku muzikantai suprato, jog ba\xc4\x8datos pagalba galima perteikti tokius jausmus kaip nostalgija, melancholija, ilgesys._NEWLINE_Ba\xc4\x8datos pradininku galima laikyti Luis\xc4\x85 Diaz (Luis D\xc3\xadas). Jis ba\xc4\x8data susidom\xc4\x97jo 1970 m., kuomet mok\xc4\x97si Dominikos folkloro. Kartu su to laiko grupe \xe2\x80\x9eConvite\xe2\x80\x9c (Convite) L. Diaz prad\xc4\x97jo \xc4\xafra\xc5\xa1in\xc4\x97ti \xc5\xa1io stiliaus dainas \xc4\xafvairiai aran\xc5\xbeuodamas. Kita vertus ba\xc4\x8datos reik\xc5\xa1m\xc4\x99 Dominikos Respublikos kult\xc5\xabrai \xc4\xafvertino tik 1984 m. 1985 metais L. Diaz \xc4\xafra\xc5\xa1\xc4\x97 album\xc4\x85, kur\xc4\xaf pavadino \xe2\x80\x9eNuli\xc5\xabdintas Luis Diaz\xe2\x80\x9c (Luis Diaz amargado), o 1987 m. \xc4\xafra\xc5\xa1\xc4\x97 prodiusiuot\xc4\x85 dainink\xc4\x97s Sonjos Silvestre album\xc4\x85 pavadinimu \xe2\x80\x9eViljoneros \xc5\xa1irdis\xe2\x80\x9c. \xc5\xa0is albumas tapo pirm\xc4\x85j\xc4\x85 naujojo muzikos stiliaus kreg\xc5\xbedute, pavadintu naujoji ba\xc4\x8data. Greitai Sonja Silvestre (Sonia Silvestre) tapo populiaria naujosios ba\xc4\x8datos atlik\xc4\x97ja._NEWLINE_Ta\xc4\x8diau pa\xc4\x8diu \xc4\xafsimintiniausiu ir kartu svarbiausiu ba\xc4\x8datos istorijoje tapo albumas, kur\xc4\xaf i\xc5\xa1leido Chuanas Luisas Gero. Jis vadinosi \xe2\x80\x9eRo\xc5\xbein\xc4\x97 ba\xc4\x8data\xe2\x80\x9c (Bachata Rosa). Albumas buvo i\xc5\xa1leistas 1990 m. ir peln\xc4\x97 did\xc5\xbeiul\xc4\xaf pasisekim\xc4\x85. Jis sugriov\xc4\x97 neigiam\xc4\x85 nuomon\xc4\x99 apie ba\xc4\x8dat\xc4\x85: ji tapo populiari net auk\xc5\xa1\xc4\x8diausiuose Dominikos Respublikos socialiniuose sluoksniuose. 1990 m. prad\xc5\xbeioje atsirado trys ba\xc4\x8datos stiliaus kryptys, susijusios su atlik\xc4\x97jais._NEWLINE_Ekonominiai, socialiniai ir kult\xc5\xabriniai veiksniai Dominiokos Respublikoje nul\xc4\x97m\xc4\x97, tai, jog ba\xc4\x8data i\xc5\xa1populiar\xc4\x97jo ne tik savo t\xc4\x97vyn\xc4\x97je bet ir u\xc5\xbe jos rib\xc5\xb3. Nauji atlik\xc4\x97jai, tokie kaip Antonis Santosas (Antony Santos), Raulin Rodrigez (Raulin Rodriguez) pakeit\xc4\x97 ne tik tradicin\xc4\x97s ba\xc4\x8datos muzik\xc4\x85, bet ir tekstus: dain\xc5\xb3 \xc5\xbeod\xc5\xbeiai tapo labiau jaudinan\xc4\x8diais, o muzika \xe2\x80\x93 greitesnio tempo.\n_START_SECTION_\n\xc5\xa0okis\n_START_PARAGRAPH_\nBa\xc4\x8datos choreografija palyginti paprasta: 4 \xc5\xbeingsniai i\xc5\xa1 vienos \xc5\xa1alies \xc4\xaf kit\xc4\x85, \xc4\xaf priek\xc4\xaf ir atgal ir sulig ketvirtuoju \xc5\xbeingsniu koja truput\xc4\x97l\xc4\xaf \xc4\xaf priek\xc4\xaf ir pakeliama. Partneriai \xc5\xa1oka vienas \xc5\xa1alia kito - atstumas tarp j\xc5\xb3 labai ma\xc5\xbeas - susikib\xc4\x99 rankomis ir atlieka vienod\xc4\x85 judes\xc4\xaf. Pagrindinis \xc5\xa1okio tikslas - tiesioginis kontaktas su partneriu.'